

**REPUBLIKA HRVATSKA**

**DRŽAVNOODVJETNIČKO VIJEĆE**

Broj: DOV-2/2023

Zagreb, 22. ožujka 2023.

Državnoodvjetničko vijeće, na temelju članka 41. Zakona o Državnoodvjetničkom vijeću (Narodne novine, broj 67/2018, 126/2019 i 80/2022, u daljnjem tekstu: Zakon o Državnoodvjetničkom vijeću), na 5. sjednici održanoj 21. i 22. ožujka 2023., usvojilo je

**IZVJEŠĆE O RADU**

**DRŽAVNOODVJETNIČKOG VIJEĆA U 2022. GODINI**

**I. OPĆI PRIKAZ OSNOVA ZA RAD DRŽAVNOODVJETNIČKOG VIJEĆA**

**A) Zakonska osnova za rad Državnoodvjetničkog vijeća**

Osnova za uređenje položaja i ovlasti Državnoodvjetničkog vijeća je odredba članka 121.a Ustava Republike Hrvatske (Narodne novine, broj 56/90, 135/97, 113/00, 28/01, 76/10 i 5/14), kojom se, u stavku 3. navedenog članka, propisuje da zamjenike državnih odvjetnika, u skladu s Ustavom i zakonom, imenuje, razrješuje i o njihovoj stegovnoj odgovornosti odlučuje Državnoodvjetničko vijeće (u daljnjem tekstu – Vijeće).

Zakonom o Državnoodvjetničkom vijeću detaljno su uređeni djelokrug i način rada Vijeća, uvjeti i postupak za izbor predsjednika i članova Vijeća, uvjeti i postupak za imenovanje, napredovanje, premještaj i razrješenje državnih odvjetnika i zamjenika državnih odvjetnika, postupak za utvrđivanje stegovne odgovornosti zamjenika državnih odvjetnika i druga pitanja vezana za rad Vijeća.

Vijeće ima jedanaest članova, od kojih se sedam članova bira iz reda zamjenika državnih odvjetnika, dva člana iz reda zastupnika Hrvatskog sabora i dva člana iz reda sveučilišnih profesora pravnih znanosti.

U djelokrug Vijeća sukladno Zakonu o Državnoodvjetničkom vijeću spada:

– imenovanje i razrješenje zamjenika državnih odvjetnika,

– imenovanje i razrješenje županijskih i općinskih državnih odvjetnika,

– premještaj zamjenika državnih odvjetnika,

– vođenje postupka i odlučivanje o stegovnoj odgovornosti zamjenika državnih odvjetnika,

– raspisivanje izbora za članove Vijeća iz reda zamjenika državnih odvjetnika,

– sudjelovanje u osposobljavanju i usavršavanju državnih odvjetnika i zamjenika državnih

odvjetnika,

– odlučivanje o prigovoru na ocjenu obnašanja dužnosti,

– vođenje očevidnika državnih odvjetnika i zamjenika državnih odvjetnika,

– davanje odobrenja za obavljanje druge službe ili posla uz obnašanje državnoodvjetničke

dužnosti,

– vođenje i kontrola imovinskih kartica državnih odvjetnika i zamjenika državnih odvjetnika i

– obavljanje drugih poslova u skladu sa zakonom.

Način rada Vijeća tijekom 2022. godine bio je uređen Poslovnikom Državnoodvjetničkog vijeća (Narodne novine, broj 16/19 i 25/19).

Sukladno članku 47. Zakona o Državnoodvjetničkom vijeću, Vijeće ima ustrojeno Tajništvo, čije je unutarnje ustrojstvo i način rada propisan Pravilnikom o unutarnjem redu Državnoodvjetničkog vijeća od 08. ožujka 2019., Izmjenom Pravilnika o unutarnjem redu Državnoodvjetničkog vijeća od 04. prosinca 2020., Drugom izmjenom Pravilnika o unutarnjem redu Državnoodvjetničkog vijeća od 14. rujna 2021. i Pravilnikom o izmjenama i dopunama Pravilnika o unutarnjem redu Državnoodvjetničkog vijeća od 09. veljače 2022.

**B) Kadrovske osnove za rad Vijeća**

U 2022. godini Vijeće je imalo četiri zaposlene osobe na neodređeno vrijeme, od kojih je jednoj državna služba u Vijeću prestala sporazumno na vlastiti zahtjev 31. prosinca 2022. godine, a jedna se od studenoga 2022. godine nalazi na rodiljnom dopustu.

Tijekom 2022. godine po prethodno pribavljenoj suglasnosti Ministarstva pravosuđa i uprave, KLASA: 119-03/22-04/61, URBROJ: 514-08-03-02-01/03-22-03 od 27. siječnja 2022., Vijeće je raspisalo, a zbog izostanka prijava i poništilo ukupno 5 javnih natječaja za prijam službenice/službenika u državnu službu na neodređeno vrijeme na radno mjesto stručni savjetnik zbog čega je jedan djelatnik Ministarstva pravosuđa i uprave privremeno premješten u Vijeće za potrebe ispunjavanja obveza iz Nacionalnog plana oporavka i otpornosti 2021.-2026. Trenutno je upućen da radi na provjeri izvješća o imovini državnoodvjetničkih dužnosnika.

**C) Materijalne osnove za rad Vijeća**

Sukladno članku 104. Zakona o Državnoodvjetničkom vijeću za rad Vijeća u 2022. godini su osigurana sredstva u državnom proračunu Republike Hrvatske, u iznosu od 1.819.520,00 kuna.

Vijeće je tijekom 2022. godine utrošilo 1.726.449,51  kuna, od čega za rashode za zaposlene 658.237,69 kuna, za materijalne rashode ukupno 1.029.991,50 kuna, i to naknade troškova zaposlenih 30.933,26 kuna, za rashode za materijal i energiju 16.539,09 kuna, za rashode za usluge 208.676,33 kuna, za ostale nespomenute rashode poslovanja 773.842,82 kuna i to na naknade i nagrade za rad predsjednika i članova Vijeća sukladno Odluci o naknadama i nagradi za rad predsjednika i članova Vijeća (Narodne novine, broj 88/2011, 107/2017) 747.354,18 kuna, za reprezentaciju 20.988,54 kuna i ostale nespomenute rashode poslovanja 3.000,10 kuna, za financijske rashode u 2022. godini utrošilo 6.597,81 kuna, dok je za rashode za nefinancijsku imovinu (uredsku opremu i namještaj) utrošilo 31.622,51 kuna.

**II. AKTIVNOSTI VIJEĆA U 2022. GODINI**

**A) Sastav Vijeća**

Vijeće je od 01. siječnja 2022. do 31. prosinca 2022. godine bilo u sastavu: Darko Klier, predsjednik Vijeća prof. dr. sc. Elizabeta Ivičević Karas, zamjenica predsjednika Vijeća, te Snježana Frković, Andrea Šurina Marton, izv. prof. dr. sc. Marissabell Škorić, mr.sc. Mirko Grujić, Marijo Nemčić, Denis Rajtek, Andrea Jeromela Lučić, Ermina Lekaj Prljaskaj i dr.sc. Zlatko Hasanbegović.

Vijeće je tijekom 2022. godine održalo ukupno osamnaest (18) sjednica, od čega su dvije (2) bila elektroničke.

**B) Prikaz rada Vijeća po pojedinim vrstama poslova**

**1. Imenovanja, razrješenja i prestanak dužnosti zamjenika državnih odvjetnika**

U 2022. godini Vijeće je, sukladno članku 55. stavku 2., 3. i 4. Zakona o Državnoodvjetničkom vijeću, objavilo oglase o šezdeset i tri slobodna mjesta zamjenika državnih odvjetnika, od čega šest slobodnih mjesta zamjenika Glavnog državnog odvjetnika Republike Hrvatske, deset slobodnih mjesta zamjenika županijskih državnih odvjetnika te četrdeset i sedam slobodnih mjesta zamjenika općinskih državnih odvjetnika.

U 2022. godini Vijeće je donijelo odluke o imenovanju četrdeset i jednog zamjenika državnih odvjetnika i to sedam zamjenika Glavnog državnog odvjetnika Republike Hrvatske, deset zamjenika županijskih državnih odvjetnika i dvadeset i četiri zamjenika općinskih državnih odvjetnika.

U 2022. godini Vijeće je u odnosu na osamnaest zamjenika državnih odvjetnika donijelo odluke o razrješenju od dužnosti na vlastiti zahtjev i to za osam zamjenika županijskih državnih odvjetnika i deset zamjenika općinskih državnih odvjetnika.

U 2022. godini Vijeće je u odnosu na tri zamjenika državnih odvjetnika donijelo rješenje kojim se utvrđuje prestanak državnoodvjetničke dužnosti po sili zakona i to za jednu zamjenicu Glavnog državnog odvjetnika Republike Hrvatske i dva zamjenika županijskih državnih odvjetnika.

|  |  |  |  |  |  |  |  |
| --- | --- | --- | --- | --- | --- | --- | --- |
| Redni broj | Zamjenici državnog  odvjetnika | Broj  oglašenih  slobodnih  mjesta  zamjenika  u 2022. | Broj  imenovanih  zamjenika | Broj  oglašenih  mjesta u  odnosu  na koja je  poništen  oglas | Broj  oglašenih  mjesta  u odnosu  na koje  je  postupak  nije okončan u 2022. | Broj  razriješenih  zamjenika | Broj  zamjenik  a kojima je  dužnost  prestala  po sili  zakona |
| 1 | Zamjenici Glavnog  državnog odvjetnika RH | 6 | 7 | 0 | 0 | 0 | 1 |
| 2 | Zamjenici županijskog  državnog odvjetnika | 10 | 10 | 0 | 7 | 8 | 2 |
| 3 | Zamjenici općinskog  državnog odvjetnika | 47 | 24 | 0 | 26 | 10 | 0 |
|  | UKUPNO | 63 | 41 | 0 | 33 | 18 | 3 |

Tijekom 2022. godine Vijeće je u postupcima imenovanja zamjenika općinskih državnih odvjetnika uputilo na psihološko testiranje pedeset kandidata za koje je zaprimilo mišljenja o psihološkoj sposobnosti kandidata koja su uložena u spise i u Evidenciju mišljenja o psihološkoj sposobnosti kandidata koju Vijeće vodi.

Također tijekom 2022. godine Vijeće je u postupcima imenovanja zamjenika općinskih državnih odvjetnika četrdeset osam kandidata uputilo na sigurnosnu provjeru i za iste zaprimilo izvješća Sigurnosno-obavještajne agencije nakon čega je donijelo odluke o postojanju odnosno nepostojanju sigurnosnih zapreka za imenovanje kandidata na dužnost zamjenika općinskog državnog odvjetnika.

**2. Imenovanja, razrješenja i prestanak dužnosti županijskih i općinskih državnih odvjetnika**

U 2022. godini Vijeće je, sukladno članku 73. stavku 1. Zakon o Državnoodvjetničkom vijeću, objavilo oglase o slobodnim mjestima deset županijskih državnih odvjetnika i devet općinskih državnih odvjetnika.

Tijekom 2022. objavljena su dva oglasa za jedno slobodno mjesto županijskog državnog odvjetnika na koja nisu zaprimljene prijave, a na oglas za slobodno mjesto jednog općinskog državnog odvjetnika prijavio se jedan kandidat tek nakon ponavljanja oglasa.

Radi se o novoj pojavi, a s obzirom da je i broj razrješenja drastično porastao u odnosu na prethodna izvještajna razdoblja, smatramo nužnim i ove činjenice uvrstiti u godišnje izvješće kao pokazatelj potencijalnog problema upravljanja ljudskim resursima s kojima će se državno odvjetništvo moguće susretati u narednom izvještajnom razdoblju.

U 2022. godini Vijeće je donijelo odluke o imenovanju četiri županijska državna odvjetnika i pet općinskih državnih odvjetnika.

U 2022. godini Vijeće je razriješilo jednog županijskog državnog odvjetnika na vlastiti zahtjev i utvrdilo prestanak dužnosti jednom općinskom državnom odvjetniku uslijed preustroja.

|  |  |  |  |  |  |  |  |
| --- | --- | --- | --- | --- | --- | --- | --- |
| Redni broj | Državni odvjetnici | Broj imenovanih državnih  odvjetnika | Odluka o ponavljanju postupka imenovanja | Odluka o ponavljanju  oglasa | Broj razriješenih državnih  odvjetnika | Odlukom utvrđen prestanak dužnosti | Broj postupaka u tijeku |
| 1 | Županijski državni odvjetnici | 4 | 0 | 2 | 1 | 0 | 4 |
| 2 | Općinski državni odvjetnici | 5 | 0 | 1 | 0 | 1 | 5 |
|  | UKUPNO | 8 | 0 | 3 | 0 | 0 | 11 |

**3. Premještaji**

**Trajni premještaji**

Tijekom 2022. godine objavljen je poziv za trajne premještaje zamjenika državnih odvjetnika, te su donijete odluke o premještaju četiri državnoodvjetnička dužnosnika.

**Premještaji zbog preustroja**

Tijekom 2022. godine Vijeće je donijelo odluku o premještaju trideset i sedam zamjenika državnih odvjetnika uslijed preustroja Općinskog državnog odvjetništva u Zagrebu (sad Općinsko kazneno državno odvjetništvo u Zagrebu) i osnivanja Općinskog građanskog državnog odvjetništva u Zagrebu.

**4. Odluke o stegovnoj odgovornosti zamjenika državnih odvjetnika**

U 2022. godini Vijeće je imalo u radu tri stegovna predmeta od kojih su dva okončana u 2022. godini.

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  | Zaprimljeno novih zahtjeva za  pokretanje stegovnih postupaka | Postupci u kojima je zahtjev za pokretanje  stegovnog postupka zaprimljen  prije 01.01.2022. | Ukupno stegovnih predmeta u radu | Odluka o pokretanju stegovnog postupka | Odluka o stegovnoj  odgovornosti | | Izrečene stegovne kazne | | | Predmeti u kojima je postupak  i dalje u tijeku | Obustavljen postupak | Podnijeto žalbi VSRH | Odluke VSRH  o žalbama protiv odluke  o stegovnoj  odgovornosti | | | Odluke o udaljenju od dužnosti |
| Zamjenik  oglašen stegovno odgovornim | Zamjenik  oslobođen  odgovornosti | Novčana kazna | Ukor | Razrješenje od dužnosti | Ukinuta odluka Vijeća | Potvrđena odluka Vijeća | Preinačena odluka Vijeća |
| Stegovni predmeti u DOV-u od 01.01.2022-31.12.2022. | 1 | 2 | 3 | 1 | 3 | 0 | 0 | 2 | 1 | 1 | 0 | 2 | 1 | 1 | 0 | 1 |

**5. Izbori za članove Vijeća**

Tijekom 2022. godine održani su izbori za članove Vijeća, a tehničku potporu Povjerenstvu za izbor članova Vijeća pružilo je Tajništvo vijeća.

**6. Ocjene obnašanja dužnosti i prigovori na ocjene obnašanja dužnosti**

Tijekom 2022. godine Vijeće je zaprimilo 103 ocjene obnašanja dužnosti.

Tijekom 2022. godine zaprimljen je jedan prigovor na ocjenu obnašanja dužnosti i okončan je postupak odlučivanja o jednom prigovoru na ocjenu obnašanja dužnosti koji je zaprimljen u tijeku 2021. godine, o kojim prigovorima je odlučeno na slijedeći način: jedan prigovor je odbijen i ocjena potvrđena, a jedan prigovor je djelomično odbijen i djelomično prihvaćen te je u prihvaćenom dijelu ocjena preinačena.

**7. Odobrenja za obavljanje druge službe ili posla uz obnašanje državnoodvjetničke dužnosti**

Vijeće je tijekom 2022. godine dalo četiri odobrenja za obavljanje druge službe ili posla uz obnašanje državnoodvjetničke dužnosti dok u odnosu na pet zahtjeva odobrenje nije dano.

**8. Izvješća o imovini (imovinske kartice)**

Vijeće je i tijekom 2022. godine održalo više sastanaka s predstavnicima Ministarstva pravosuđa i uprave kao i brojnim drugim tijelima, a sve vezano uz unaprjeđenje aplikacije za podnošenje izvješća o imovini državnoodvjetničkih dužnosnika i njihovu provjeru.

Postupak zaprimanja izvješća o imovini kroz IKS aplikaciju i kroz redovitu poštu, iako postoji mogućnost elektronskog potpisa za sve državnoodvjetničke dužnosnike, a koji je nastavljen i tijekom 2022. godine i nadalje povećava obujam posla Tajništva Vijeća s obzirom na kadrovsku potkapacitiranost Tajništva koje ima sistematizirano jedanaest službeničkih mjesta, a tijekom većeg dijela 2022. godine imalo je zaposlena četiri službenika od kojih je jednom prestala državna služba u 2022. godini, a jedna službenica je krajem 2022. godine otišla na rodiljni dopust što znači da u Tajništvu, trenutno, posao obavljaju samo dva službenika, što, uz obim tekućeg posla, upitnim čini provedivost provjere izvješća o imovini u narednom razdoblju.

Upute za popunjavanje obrasca Izvješća o imovini u IKS aplikaciji kao i Upute za elektroničko potpisivanje izvješća o imovini pravosudnih dužnosnika dostupne su na mrežnoj stranici Vijeća, a Tajništvo Vijeća neprekidno je na raspolaganju velikom broju dužnosnika koji redovito traže pomoć oko popunjavanja izvješća o imovni.

Tijekom 2022. godine u Tajništvu je kroz IKS aplikaciju zaprimljeno 313 novih izvješća o imovini, potvrđeno je 306 izvješća, a odbijeno je 7 izvješća. Od svih zaprimljenih izvješća o imovini 180 ih je elektronski potpisano dok su preostala zaprimljena kroz redovitu poštu.

Izvješća o imovini i dalje su javno objavljena sukladno Pravilima o izmjeni Pravila o sadržaju obrasca izvješća o imovini državnih odvjetnika i zamjenika državnih odvjetnika i načinu njegova podnošenja.

Postupak provjere izvješća o imovini započet je tijekom 2022. godine te je unatoč opisanoj potkapacitiranosti Tajništva pregledano 520 izvješća o imovini od ukupno 640 dužnosnika koliko ih je dužnost obnašalo tijekom ovog izvještajnog razdoblja. S obzirom na prethodno navedeno aktualno stanje kadrova Vijeća, upitna je održivost ovakvog trenda s jednim privremeno premještenim djelatnikom koji radi na provjeri istih.

**9. Prisege**

Tijekom 2022. godine održano je sedam svečanih činova prisege na kojima su pred Glavnom državnom odvjetnicom Republike Hrvatske prisezali državni odvjetnici koje je imenovalo Vijeće, a pred predsjednikom Vijeća zamjenici županijskih i općinskih državnih odvjetnika, te je prisegu položilo ukupno 50 državnoodvjetničkih dužnosnika i to:

za zamjenika Glavnog državnog odvjetnika Republike Hrvatske: 2 dužnosnika,

za županijskog državnog odvjetnika: 1 dužnosnik,

za zamjenika županijskog državnog odvjetnika: 14 dužnosnika,

za općinskog državnog odvjetnika: 5 dužnosnika i

za zamjenika općinskog državnog odvjetnika: 28 dužnosnika.

**10. Ostali poslovi Vijeća**

**Evidencije**

Sukladno odredbama Zakona o Državnoodvjetničkom vijeću, Vijeće je i tijekom 2022. godine nastavilo s vođenjem Očevidnika svih državnih odvjetnika i zamjenika državnih odvjetnika, Izvješća o imovini državnoodvjetničkih dužnosnika, Evidencije stručnih usavršavanja državnoodvjetničkih dužnosnika i Evidencije mišljenja o psihološkoj sposobnosti kandidata.

**Podzakonski akti**

Predsjednik Vijeća tijekom 2022. godine donio je Izmjenu i dopunu Pravilnika o unutarnjem redu državnoodvjetničkog vijeća.

**Upisnici**

Vijeće vodi slijedeće upisnike:

DOVO – upisnik postupaka u kojima Vijeće donosi odluke o provedenim postupcima (31. prosinca 2022. godine zaključen s rednim brojem 91),

DOV – upisnik raznih predmeta (31. prosinca 2022. godine zaključen s rednim brojem 226),

POV – upisnik predmeta klasificiranih stupnjem tajnosti „povjerljivo“ (31. prosinca 2022. godine zaključen s rednim brojem 5),

OGR - upisnik predmeta klasificiranih stupnjem tajnosti „ograničeno“ (31. prosinca 2022. godine zaključen s rednim brojem 2) i

PPI – upisnik zahtjeva za pristup informacijama (31. prosinca 2022. Godine zaključen s rednim brojem 6).

**Informacijska sigurnost**

Tijekom 2022. godine savjetnica za informacijsku sigurnost održala je sigurnosno informiranje službenika i članova Vijeća, kao i sastanke s predstavnicima Ureda vijeća za nacionalnu sigurnost te je predala Evidencijsku karticu za Vijeće za 2021. godinu.

**Pristup informacijama**

Sukladno odredbama Zakona o pravu na pristup informacijama (Narodne novine, broj 25/13, 85/15, 69/22, u daljnjem tekstu: Zakon o pravu na pristup informacijama) Vijeće je donijelo Plan savjetovanja s javnošću u 2022. godini koji je javno objavljen na stranicama Vijeća, a u prosincu 2022. godine donijelo je i Plan savjetovanja s javnošću u 2023. godini.

Tijekom 2022. godine Vijeće nije provelo niti jedno savjetovanje sa zainteresiranom javnošću.

U 2022. godini predano je Izvješće o provedbi Zakona o pravu na pristup informacijama za 2021. godinu.

Sukladno odredbama Zakona o pravu na pristup informacijama, Vijeće je redovno putem mrežne stranice obavještavalo javnost o sazvanim sjednicama Vijeća, kao i o odlukama koje su na sjednicama Vijeća donijete.

Na mrežnoj stranici objavljeno je i Godišnje izvješće o radu Vijeća u 2021. godini.

Također su na mrežnoj stranici objavljeni svi propisi koji uređuju rad Vijeća.

Tijekom 2022. godine Vijeće je u radu imalo šest zahtjeva za pristup informacijama, o kojima je odlučeno na slijedeći način:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Zaprimljeno zahtjeva za  pristup  informacijama | Zahtjevi preneseni iz 2021. | Ukupno zahtjeva  za pristup informacijama  u radu u 2021. |  | | Rješavanje zahtjeva | | | | | Zahtjevi  preneseni  u 2023. |
| Usvojen  zahtjev | Ustupljen zahtjev | | Odbijen  zahtjev | Odbačen  zahtjev | Izdana obavijest | Djelomično usvojen i djelomično  odbijen zahtjev |  |
| 6 | 0 | 6 | 4 | 0 | | 1 | 0 | 0 | 1 | 0 |

U jednom predmetu Povjereniku za informiranje dostavljena je žalba podnositelja zahtjeva za pristup informacijama putem punomoćnice na rješenje Vijeća kojim je nakon provođenja testa razmjernosti odbijen njegov zahtjev za dostavu ocjena obnašanja dužnosti protukandidata u postupku imenovanja u kojem je sudjelovao, zajedno s odgovorom na žalbu i preslikom spisa predmeta. Do dana sastavljanja ovog izvješća nije zaprimljena odluka Povjerenika za informiranje.

**Postupci pred sudovima**

* **Postupci pred Ustavnim sudom Republike Hrvatske**

Tijekom 2022. godine u tri predmeta Ustavnom sudu Republike Hrvatske su na njegov zahtjev dostavljeni spisi i očitovanja Vijeća povodom ustavnih tužbi na odluke Vijeća o imenovanjima nakon čega su zaprimljene odluke Ustavnog suda Republike Hrvatske kojima su sve tri ustavne tužbe odbijene.

* **Postupci pred Vrhovnim sudom Republike Hrvatske**

Tijekom 2022. godine u jednom stegovnom predmetu zaprimljene su dvije odluke Vrhovnog suda Republike Hrvatske kojima su prihvaćene žalbe zamjenika protiv kojeg se vodi stegovni postupak i ukinute odluke Vijeća o stegovnoj odgovornosti žalitelja, te je predmet vraćen Vijeću na ponovni postupak.

U jednom predmetu zaprimljena je odluka Vrhovnog suda Republike Hrvatske kojom je odbijena žalba zamjenika protiv kojeg se vodio stegovni postupak kao neosnovana i potvrđena odluka Vijeća.

* **Postupci pred upravnim sudovima**

U 2022. godini zaprimljena je odluka Visokog upravnog suda Republike Hrvatske kojom je poništena odluka Upravnog suda u Zagrebu i presuđeno da se usvaja tužbeni zahtjev i poništava odluka Vijeća te se predmet vraća tuženiku na ponovni postupak.

Tijekom 2022. godine zaprimljena je presuda i rješenje Upravnog suda u Splitu kojom presudom se nalaže tuženiku Državnoodvjetničkom vijeću da u roku od 30 dana donese obrazloženu odluku o zahtjevu za obnovu stegovnog postupka koji se protiv tužiteljice vodio i dostavi je tužiteljici; a rješenjem se nalaže Vijeću da tužiteljici naknadi trošak upravnog spora u iznosu od 2.500,00 kn, u roku od 60 dana od dostave pravomoćne odluke o troškovima. Nakon što je Vijeće donijelo odluku kojom je odbilo zahtjev za obnovu stegovnog postupka protiv navedene odluke tužiteljica je pokrenula upravni spor te je zaprimljena presuda Upravnog suda u Splitu kojom je odbijena tužba tužiteljice za poništenje odluke Vijeća o obnovi postupka i potvrđena odluka Vijeća. Na navedenu odluku tužiteljica je podnijela žalbu Visokom upravnom sudu Republike Hrvatske o kojoj odluka još nije donijeta.

Tijekom 2022. godine nakon dostave sudu odgovora na tužbu zaprimljeno je rješenje Upravnog suda u Splitu kojim je odbačena tužba tužiteljice za poništenje odluke Vijeća o trajnom premještaju jer se ne radi o upravnoj stvari. Na navedenu odluku tužiteljica je podnijela žalbu Visokom upravnom sudu Republike Hrvatske.

Tijekom 2022. godine od Upravnog suda u Zagrebu zaprimljena je i tužba tužitelja protiv odluke Vijeća o uskrati odobrenja za obavljanje druge službe ili posla uz obavljanje državnoodvjetničke dužnosti na odgovor koji je uz spis dostavljen Upravnom sudu u Zagrebu na odluku koja do dana sastavljanja ovog izvješća nije zaprimljena.

**Sudjelovanje u radu drugih tijela, prisustvovanje konferencijama, skupovima, savjetovanjima i sastancima**

Predstavnici Vijeća sudjelovali su u radu Savjeta za sprječavanje korupcije.

Predstavnik Vijeća sudjelovao je u radu Upravnog vijeća Pravosudne akademije.

Predstavnik Vijeća sudjelovao je u Radnoj skupini za izradu Nacionalnog plana za razvoj pravosudnog sustava za razdoblje od 2022. do 2027.

Predstavnik Vijeća održao je sastanak s predstavnikom Europske komisije, službenikom Opće uprave za pravosuđe i potrošače, Uprave C Temeljna prava i vladavina prava, Odjela za Pravosudnu politiku i vladavinu prava, vezano uz aktivnosti Europske unije predviđene Europskim semestrom.

U prosincu 2022. godine predstavnica Vijeća i Tajnica Vijeća primile su u studijski posjet delegaciju Republike Kosovo.

Tijekom 2022. godine Agencija za reviziju sustava provedbe programa Europske unije (ARPA) kao tijelo nadležno za reviziju Nacionalnog plana opravka i otpornosti odradilo je terenski posjet vezano za provjeru ispunjenja pokazatelja NPOO M#214 Osigurani elektronički alati i odgovarajući administrativni kapaciteti za Državno sudbeno vijeće i Državnoodvjetničko vijeće kojem su prisustvovali službenici Vijeća koji rade na provjeri izvješća o imovini.

Tajnica Vijeća sudjelovala je na sastancima vezanim uz ispunjavanje mjera iz Nacionalnog plana oporavka i otpornosti 2021.-2026.

Tajnica Vijeća sudjelovala je na sastancima sa predstavnicima Ministarstva pravosuđa i uprave, Državnog sudbenog vijeća, Središnjeg ureda za razvoj digitalnog društva, Porezne uprave, Središnjeg depozitarnog društva, Agencije za plaćanja u poljoprivredi, ribarstvu i ruralnom razvoju, Hrvatske agencije za civilno zrakoplovstvo, Agencije za zaštitu osobnih podataka i Ultima d.o.o., vezanim uz unaprjeđenje IKS aplikacije za izvješća o imovini.

Tajnica Vijeća prisustvovala je Godišnjem savjetovanju Glavne državne odvjetnice Republike Hrvatske s županijskim i općinskim državnim odvjetnicima kao i Stručnom skupu Državnog odvjetništva Republike Hrvatske, Kaznenog odjela.

Agencija za zaštitu osobnih podataka održala je konferenciju na temu „GDPR – kamen temeljac digitalne budućnosti“ na kojoj je sudjelovala Tajnica Vijeća.

Tajnica Vijeća sudjelovala je u 2022. godini na Godišnjem savjetovanju službenika za informiranje.

Administrativna tajnica predsjednika Vijeća sudjelovala je u 2022. godini na jednodnevnom programu „Provedba ispitnih postupaka – napredni seminar namijenjen povjerenicima za etiku“.

**Zapisnici o provedenom nadzoru financijsko-materijalnog poslovanja državnih odvjetništava**

Vijeće je tijekom 2022. godine zaprimilo je 5 zapisnika o provedenom nadzoru financijsko-materijalnog poslovanja državnih odvjetništava.

**Novinarski upiti**

Vijeće je tijekom 2022. godine zaprimilo je 13 novinarskih upita na koje je odgovoreno u primjerenom roku.

**Pritužbe na rad državnih odvjetnika i podnesci**

Tijekom 2022. godine Vijeće je zaprimilo 55 pritužbi i primjedbi na rad državnoodvjetničkih dužnosnika i drugih podnesaka koje je kao nenadležno, uz obavijesti podnositeljima o svojoj nenadležnosti ako podnesci nisu bili anonimni, dostavilo Državnom odvjetništvu Republike Hrvatske, odnosno drugim nadležnim tijelima.

PREDSJEDNICA

DRŽAVNOODVJETNIČKOG VIJEĆA

Željka Mostečak